runetrust/blame-folketinget-dk huggingface dataset:
Mette Thiesen (DF), 2024-11-08:
Vi kan så forstå på de regeringsordførere, der har været på talerstolen, at ordføreren fra Venstre var mere optaget af, hvilke former for adjektiver ordførerne brugte, end mennesker med handicaps rettigheder, og at man ifølge den argumentation, Moderaternes ordfører lagde for dagen, nærmest bare kunne fjerne al lovgivning, fordi det jo, når det drejede sig om kommunerne, var tillidsbaseret, så de egentlig bare kunne køre det fuldstændig selv.
Nick Hækkerup (S), 2019-11-06:
Det, der ligger i spørgsmålet her, er, om vi kan forhindre ny kriminalitet, og det er der, jeg siger, at politiet følger det via cpr-nummeret, og det bliver ikke ændret, og almindelige borgere som os kender jo typisk ikke gerningsmændenes navn, sådan at man ville kunne erindre dem umiddelbart bare på navnet – bortset fra de meget spektakulære sager, som blev nævnt før.
Marianne Jelved (RV), 2013-12-17:
Men jeg vil gerne på foranledning af hr. Alex Ahrendtsen understrege og bekræfte over for de øvrige ordførere, der har været inde på det samme tema, at jeg forudser og meget gerne vil være med til, at vi drøfter, hvordan vi får varetagelsen af dansk tegnsprog til at ske på den mest hensigtsmæssige måde.
Thomas Danielsen (V), 2019-01-29:
Den indeholder alt lige fra tre nye havvindmølleparker, 4,2 mia. kr. til teknologineutral udbygning af vedvarende energi, nedsættelse af el- og elvarmeafgiften, en modernisering af varmesektoren til gavn for forbrugerne og den grønne omstilling, styrket energi- og klimaforskning og meget, meget mere.
Margrete Auken (SF), 1998-06-26:
Så siger jeg helt generelt, at Venstre og De Konservative helt tydeligt har blæst på togpassagererne, har blæst på pendlernes problemer, bare har villet manifestere sig, nusle hr. Svend Erik Hovmands bagland dernede, fordi han åbenbart havde brug for at markere sig som en stor mand i det lokale miljø, så han skulle rigtig have lov til at kunne komme og sige: Nu åbner vi denne her rute.
Per Clausen (EL), 2007-05-10:
Så jeg synes nu, at når Ritt Bjerregaard har sagt en god ting i forbindelse med sin valgkamp i hvert fald, nemlig at det er vigtigt at skaffe billige boliger til mennesker i København, skulle Folketinget, som vel også har en eller anden form for forpligtelse til at få landets hovedstad til at fungere, sige: Det vil vi gerne være med til at give jer nogle redskaber til, sådan at I kan gøre det.
Morten Messerschmidt (DF), 2005-04-06:
Jeg lytter med stor interesse til den visdom efter 34 år i politiet, som fru Birthe Rønn Hornbech taler ud fra, men eftersom fru Birthe Rønn Hornbech synes, at Dansk Folkepartis forslag om at genetablere muligheden for grænsekontrol åbenbart vil være kontraproduktiv, så kunne jeg godt tænke mig at spørge, om det er sådan, at den model, som Venstres ordfører gerne vil have, vil blive fjernet ved at følge Dansk Folkepartis forslag, eller om det egentlig ikke er sådan, at man sagtens kan fastholde de redskaber, som fru Birthe Rønn Hornbech gerne vil have at politiet arbejder ud fra, samtidig med at man giver politiet mulighed for at have en fast grænsekontrol.
Aage Frandsen (SF), 2002-04-24:
Betyder det, ministeren siger, at hvis vi nu får indberetninger fra forskellige steder, kan vi henvende os til ministeren, og hvis det så viser sig, at en række af de dér eksempler påviser, at der er et problem med, at timerne ikke bliver afholdt, så vil ministeren gøre en ekstra indsats?
Eva Flyvholm (EL), 2019-02-21:
Til det, der blev sagt tidligere fra Socialdemokratiets side, må jeg sige: Helt ærligt, det er ikke Enhedslisten og andre, der skaber utryghed om, hvad den her lov handler om, det er Dansk Folkeparti, det er Socialdemokratiet, og det er regeringen, der skaber en dyb, dyb utryghed for så mange mennesker, der har brug for hjælp.
Carl Holst (V), 2017-01-27:
Enten fik jeg formuleret mig på en forkert måde – og det beklager jeg – eller også hørte fru Karin Nødgaard det lidt anderledes, end jeg mente det, og end jeg rent faktisk sagde det, hvor jeg åbent og ærligt erkendte, at vi var imod, at man i 2013 indførte muligheden for straksskilsmisse.
Bertel Haarder (V), 2016-04-15:
Så i dag er det simpelt hen de ansættende myndigheder, som har det fulde ansvar, og hvis de så ikke får det redskab for ganske unge og for folk, der kommer fra udlandet, at de kan se 10 år tilbage, så må de være ekstra opmærksomme, og det er jo det, som nogle kommuner også er.
Pia Adelsteen (DF), 2010-03-04:
Og jeg synes da netop, at det er vigtigt med sådan en debat, vi har i dag, at også de kunder, hvoraf nogle forhåbentlig hører det her, ved, at hvis de går til kvinder, hvor sandsynligheden for, at de er handlet, er stor, kan de altså drages til ansvar.
Simon Emil Ammitzbøll (LA), 2014-05-14:
Altså, det er dog alle partier tilladt at komme med forslag til forespørgsler, også Socialdemokraterne, og så kan vi tage besvarelsen af de spørgsmål, man måtte ønske, der. Men skulle vi nu ikke forholde os til det, som vi egentlig taler om, det, som vi egentlig har bedt om at få en forespørgsel om?
Heidi Bank (V), 2022-03-15:
I stedet tømmer ministeren Nybyggerifonden, ikke blot den del, der møjsommeligt allerede er opsparet af landets almene lejere, men også fremtidige indbetalinger, de almene lejere betaler, endda helt frem til 2035, for i praksis at tilgodese de største byer ved etablering af almene boliger, hvor markedspriserne er høje, herunder på centralt og attraktivt beliggende adresser, som der står, i de største byer.
Lise Bertelsen (KF), 2025-10-23:
I synes simpelt hen ikke, det er at fratage familier deres reelle valg for et 10.-klassesår, hvor unge mennesker har brug for at modnes og fagligt kunne blive bedre, at man nu af økonomiske årsager sluser dem ind på én uddannelse frem for at åbne deres vifte af muligheder for også at kunne vælge stx og alt muligt andet.
Steffen Larsen (LA), 2023-02-28:
Men man kan jo bemærke, at der er en EU-afgørelse fra juni 2021, der har betydet, at det er ganske legalt for en arbejdsgiver at forbyde ansatte at have hat på, også selv om den ansatte vil have hatten på af religiøse årsager, så derfor er der jo ikke nogen konvention eller lignende, der står i vejen for, at man reelt set kan forbyde hovedbeklædning generelt – men så skal det også være generelt, sådan at det også gælder kasketter og alt muligt andet.
Jens Kirk (V), 2002-04-25:
Eller skal man, når resultatet kommer, sige: Det duer ikke, det var ikke det, vi ventede! Og så vil man ikke rette sig efter det? Bør man ikke som ansvarlig leder, og jeg betragter i grunden De Radikale som ansvarlige - også økonomisk - bruge de penge, man eventuelt sparer dér, et andet sted?
Tom Behnke (FRI), 2000-12-06:
Det holder ikke, at personalet bliver nedbrudt, har problemer med at skulle møde på arbejde, at det er en ubehagelig arbejdsplads at være på, fordi man ikke bare, mens man er på arbejde, men sandelig også i ens fritid, bliver udsat for trusler af den ene og den anden art, bliver udsat for overfald og lignende.
Jann Sjursen (KRF), 2002-11-14:
Jeg vil bare godt for en ordens skyld sige, at for Kristeligt Folketingspartis vedkommende synes vi, at der er stor forskel på, om man har et bilateralt programsamarbejdsland som Egypten, eller om man som i det her tilfælde tilslutter sig en associeringsaftale, som er indgået i den middelhavsdialog og det samarbejde, der også er med Egypten. Det siger jeg bare for en ordens skyld, for jeg er ikke helt sikker på, at udenrigsministeren og jeg er helt enig i diskussionen om Egypten og så i øvrigt Egypten som programsamarbejdsland.
Lene Espersen (KF), 2006-02-23:
De eksempler, vi har nævnt i lovforslagets bemærkninger, er transport af kemiske våben med henblik på destruktion i overensstemmelse med FN’s konvention om forbud mod kemiske våben eller transport af nukleare våben inden for rammerne af traktaten om ikkespredning af kernevåben.
Lise von Seelen (S), 2005-12-07:
I øvrigt er det generelt sådan – nu blinker min lampe, så vi kan måske tale videre ved en anden lejlighed – at vi i forlængelse af kommunalreformen jo løfter de centrale sundhedsmyndigheder også økonomisk, og der pågår i øjeblikket et arbejde mellem departementet og Sundhedsstyrelsen om, hvordan den præcise organisering skal være, sådan at også Sundhedsstyrelsen kan komme til at løse de stadig flere vigtige opgaver, som Folketinget selv ønsker at Sundhedsstyrelsen skal tage sig af.
Søren Egge Rasmussen (EL), 2018-05-22:
Jeg fornemmer, at der er flere partier, der opfatter det her som et alvorligt problem, og det giver grund til at håbe, at der på et tidspunkt kunne komme et flertal i Folketinget, som vil være meget restriktivt over for anvendelse af bigifte i vores landbrug.
Annie Lunde Hansen (CD), 1998-11-04:
Bl.a. så skal der, når der importeres svin fra EU-lande eller tredjelande, udstedes et certifikat af veterinærmyndighederne i afsenderlandene, og inden for 24 timer bliver der givet besked til Danmark, så man herhjemme allerede har bestemt, om man vil have dyrene i karantæne på Amager, eller man ønsker at stille nogle lokaler til rådighed, hvor man ikke har sine egne dyr i nærheden.
Sandra Elisabeth Skalvig (LA), 2024-11-21:
Når vi ser, at der er en stigning i kriminalitet så tæt på Danmark, synes jeg også, det er på sin plads, at man tager sine forholdsregler og kigger på, hvad det egentlig er for nogle krav, vi stiller til svenske statsborgere, i forhold til at kunne få statsborgerskab i Danmark.
Morten Østergaard (RV), 2016-10-06:
Jeg kan også høre på hr. Søren Pape Poulsen, at han er nervøs, når forsvarspolitikken er lagt i De Radikales hænder, men det må jo være blevet til en kronisk angst, efter at man selv fik forhandlet sig ud af forsvarsforliget og endda overlod det til Det Radikale Venstre at være med til at gøre vel den største forsvarsinvestering i rigtig mange år.
Pernille Rosenkrantz-Theil (S), 2023-05-03:
Det gør det jo så langt, som at jeg har afdækket over for spørgeren, at ordet guardian, som er det, der er blevet oversat fra, bruges i en lidt bredere forstand, og derfor burde jeg have sagt: Forældre, forældremyndighedshavere, onkler og bedsteforældre og eventuelt andre familiemedlemmer i stedet for bare at sige forældre og værger.
Margrete Auken (SF), 1999-02-03:
Men lad mig nu bare nøjes med at være glad for, at vi har fået de tilsagn, vi har fået, og så vil jeg bede ministeren først og fremmest kigge på de svar, der er kommet fra de kunstneriske organisationer i høringsbunken, altså fra Teaterrådet, fra scenograferne, fra instruktørerne, fra Dansk Skuespillerforbund og fra de små teatre.
Elisabeth Arnold (RV), 1998-11-12:
Derfor forstår jeg ikke rigtig, at hr. Holger K. Nielsen er så afvisende over for det forslag, som ligger her, for det er jo personer, som bliver udpeget udefra af nogle bestemte organisationer - Advokatrådet, Rektorkollegiet osv. - hvilket skulle betyde, at de pågældende personer er fuldstændig uvildige. Hvad er det, der gør, at hr. Holger K. Nielsen ikke er tilfreds med den konstruktion, der er opridset i L 65?
Frank Aaen (EL), 2006-02-22:
Man kan bare gå ud i dansk erhvervsliv, gå ud på Handelshøjskolen, gå ud alle steder, hvor de har management og ledelse på programmet som en videnskabelig disciplin, så vil man sige, at når man i så mange år, som tilfældet er, har haft en lige så fastlåst ledelsesstruktur som forsvarets – og nu tænker jeg ikke på den militære, men på den politiske struktur – fremmer det ikke nytænkning.
Line Barfod (EL), 2003-02-07:
Et andet eksempel er samarbejdsorganer på indkvarteringsstederne i § 42 a, stk. 5. Fornuftigt, ja, men her smutter ministeren alligevel let og elegant udenom, for heller ikke i bestemmelserne om oprettelse af beboerråd gives der nogen antydning af, hvilken kompetence de skal have.
Joachim B. Olsen (LA), 2013-04-04:
Men det kan selvfølgelig godt være, at man vil håndhæve det, og at ministeren derfor mener, at det vil være en fornuftig brug af politiets ressourcer at gå ud og undersøge, om der bliver solgt løs snus, og retsforfølge borgere, der sælger løs snus.
Henrik Dam Kristensen (S), 1999-01-20:
Mig bekendt er det jo f.eks. tilladt at stille et spørgsmål til skriftlig besvarelse, og hvis jeg fra hr. Keld Albrechtsen får et skriftligt spørgsmål, skal jeg svare på det så hurtigt og præcist, som det overhovedet kan lade sig gøre. Hermed sluttede spørgsmålet.
Keld Albrechtsen (EL), 2000-04-11:
Ritzau omtalte kl. 12.48 i dag, at statsministeren på sit pressemøde i dag havde givet udtryk for, at den retning, som LO's analyse - trusler om at vi ville miste 35.000 arbejdspladser - tog, mente statsministeren, at LO havde ret i.
Tina Nedergaard (V), 2015-04-21:
Der må jeg sige i forhold til hele den debat, der har været om adoption uden samtykke, at noget af det, der har gjort allermest indtryk på mig, er henvendelser fra voksne, som har været tvangsanbragt igennem hele deres børne- og ungdomsliv, hvor de har været i skiftende familier, og for størstedelens vedkommende, når de har været tvangsanbragt, har det været på institutioner.
Naser Khader (NY), 2008-01-10:
Da vores sundhedsordfører, hr. Anders Samuelsen, ikke kan være her i dag, vil jeg læse hans ordførertale op: Diskussionen om rekruttering af sundhedspersonale fra udviklingslandene bliver mere og mere relevant, efterhånden som vi mangler lægefagligt personale i den vestlige del af verden. Også i Danmark er mangelen på læger og sygeplejersker stor og vil stige i de kommende år.
Karen Hækkerup (S), 2008-05-28:
Jeg synes ikke, man kan være bekendt at være vidende om, hvilke mareridt de her mennesker, primært handlede kvinder, gennemlever dagligt, og så bare tillade sig at have den holdning til det at sige: Nå ja, vi har jo givet dem et tilbud, men de foretrækker tilsyneladende at rejse ud af landet.
Kristian Thulesen Dahl (DF), 1997-12-18:
Dér kunne fru Pia Gjellerup så stille sig op og sige, at hun vil forsvare regeringens måde - det har hun jo også gjort i dag - at prioritere på og forsvare, at regeringen, altså samtidig med at der er kommet større skatteindtægter ind, også har lukket op for de offentlige udgifter.
Villy Søvndal (SF), 2005-03-10:
Det er klart, at hvis man som statsbærende parti, som Venstre er i øjeblikket, hovedsagelig er optaget af systemets muligheder og systemets ret – med en svag omskrivning af Venstres principprogram »systemet før mennesket« – så vil man selvfølgelig altid være ude og kigge efter alle de områder, hvor noget, der tilgodeser mennesker, ikke kan lade sig gøre på grund af hensynet til systemet.
Mogens Jensen (S), 2020-01-22:
Men i sidste ende handler det her om at give de kvinder, som oplever den her problemstilling, de bedste forudsætninger for at tage et opgør med den her kultur og den her kontrol, og en af vejene til det er jo at målrette oplysning, undervisningstilbud til de her kvinder, så de får bedre forudsætninger for at gøre det.
Frank Dahlgaard (UP), 2001-02-20:
Jeg tror, hele den borgerlige del af Folketinget går ind for markedskræfterne og finder, at det er fornuftigt, og når fru Jette Gottlieb selv erkender, at mit eksempel er interessant med arbejdsgiveren, der sagde, ja, vi har en mand og en kvinde, de er lige kvalificerede. Jeg synes, vi skal have nogle kvinder ind på denne her arbejdsplads, så jeg tager den kvindelige ingeniør.
Claus Hjort Frederiksen (V), 2003-12-17:
Vi har herigennem skabt mulighed for, at de meningsløse tilbud til ledige kan blive erstattet af relevante, virksomhedsrettede tilbud, hvad enten det drejer sig om løntilskudsjob, virksomhedspraktik eller uddannelse målrettet jobåbninger og flaskehalse på arbejdsmarkedet.
Per Stig Møller (KF), 2004-04-13:
Hvad angår situationen i Tjetjenien, så er Tjetjenien skueplads for ting, som vi her har nævnt, men Tjetjenien er ikke længere skueplads for større kamphandlinger. Der meldes stadig om hyppige, mindre sammenstød mellem enheder fra russiske styrker og tjetjenske grupper.
Torben Hansen (S), 2009-01-22:
Men når man ser på den partikulære forurening, som jo er nævnt af Statens Institut for Folkesundhed i de tal, som er kommet frem flere gange - 3.400 for tidlige dødsfald årligt, flere tusinde hospitalsindlæggelser, 2 millioner sygedage - må man stille det spørgsmål: Kan hr. Per Ørum Jørgensen ikke se, at hvis vi nu rent faktisk fik forbedret luftkvaliteten, undgik de her for tidlige dødsfald, undgik, at folk blev syge, og undgik alle de her hospitalsindlæggelser, så var pengene så rigeligt hentet ind, og hvad der sådan set er det væsentligste, så fik folk en bedre sundhed og et bedre liv?
Thor Pedersen (V), 2007-05-15:
Der gennemføres strukturreformer i medlemslandene, dog i varierende intensitet og omfang, men det, der er et mål, er begyndt at afspejle sig i økonomisk vækst og i stigende beskæftigelse, som stadig er noget tilbage med hensyn til opnåelse i andre lande end Danmark.
Keld Albrechtsen (EL), 1999-11-17:
I den forbindelse vil jeg godt spørge ministeren, om det ikke kan give anledning til bekymring, at vi har en monopolvirksomhed, som efterhånden gennem sammenlægninger har nået en markedsandel, der gør, at vi altså kan komme i en situation, hvor det bliver meget vanskeligt for små, f.eks. økologiske, mejerier overhovedet at overleve på det danske marked.
Jan Johansen (S), 2020-12-01:
Derfor vil jeg også gerne spørge ordføreren atter en gang – det har jeg også gjort til de andre: Tror ordføreren, at de 13.500 kr. er en løn, som de kan leve godt af, og at de har lyst til at gå hjem og hygge sig for 13.500 kr. om måneden?
Jacob Jensen (V), 2013-05-29:
Så vil jeg bare spørge helt stilfærdigt: Hvorfor var det så, at man i Beskæftigelsesudvalget tilbage i 2010 afgav betænkning, hvor man jo typisk gav de bemærkninger til lovforslaget, hvoraf det fremgik, at man på vegne af Venstre, Dansk Folkeparti, Det Konservative Folkeparti, De Radikale og Liberal Alliance indstillede lovforslaget til vedtagelse uændret?
Villy Søvndal (SF), 1997-12-16:
Derfor er det ikke sikkert, vi bliver inviteret, og derfor er det jo vigtigt at få det sagt nu. Jeg vil godt kvittere for, at boligministeren tegner et retvisende billede af de høringssvar, vi har fået indtil nu, nemlig at det er svært at finde venner.
Johs. Poulsen (RV), 2010-01-14:
Det er faktisk sådan, at nogle musikskoler stagnerer, fordi de over tid har fået faldende statslige bidrag, det er faktisk sådan, at de rytmiske spillesteder nogle steder er truet på deres eksistens, og at aftalerne med spillestederne er udformet på en sådan måde, at kommuner og spillesteder ikke må fravige indholdet af aftalerne, mens staten med et pennestrøg kan løbe fra sine tilsagn, hvis man finder anledning til det.
Peter Juel Jensen (V), 2015-07-03:
Som formand for Udvalget til Prøvelse af Valgene kan jeg oplyse følgende om udvalgets arbejde: Arbejdet har sædvanligvis vedrørt tre spørgsmål: For det første har det vedrørt spørgsmålet om gyldighed af valghandlingen, herunder valgets forberedelse, stemmeafgivelsen, optællingen af selve stemmesedlerne, vurderingen af dem samt valgbøgerne og disses førelse m.m., herunder har udvalget taget stilling til en række klager over valget.
Lisbeth Bech Poulsen (SF), 2015-11-18:
Og det må man også sige i dag, for alle de såkaldte liberale partier – og jeg skulle til at sige noget grimt – holder på ingen måde liberale frihedsrettigheder og frihedsprincipper i hævd, og vi har et Socialdemokrati, som siger ja til det her, som siger ja til at hastebehandle noget, der er så indgribende over for menneskers liv.
Poul Nyrup Rasmussen (S), 2000-04-06:
Vor holdning er klar: Hovedindholdet for det fremtidige, økonomiske forhold mellem Danmark og et suverænt Færøerne må være, at - bloktilskuddet falder bort. - alle tjenester, som Færøerne efter aftale får varetaget af Danmark, må finansieres af Færøerne.
Svend Erik Hovmand (V), 2002-10-24:
En tredje, knap så enkel, men måske nok så relevant grund kan være, at den værdiskabelse, som et multinationalt foretagende udfører, ikke sker her i landet. I den tv-udsendelse, som nok har været en medvirkende årsag til denne forespørgselsdebat, spørges en direktør fra et stort ikkeskattebetalende multinationalt foretagende, om han anser sin virksomhed for en succes, hvad han svarede bekræftende på.
Villy Søvndal (SF), 1999-10-28:
Hvorfor skal ydelsen i øvrigt fortsat kun være 82 pct. af dagpengene og ikke 100 pct., som andre får? Det virkelig diskriminerende i forslaget er, at reglerne for overgang til efterløn ikke ændres, det vil sige, at man fortsat skal være fyldt 50 år den dag, man ansættes i et fleksjob.
Simon Emil Ammitzbøll (UFG), 2009-04-21:
Så er det jo spændende, om jeg vil stille lige præcis det spørgsmål, hr. Kim Andersen ville have stillet, men det kan jo egentlig godt være, for jeg tror i virkeligheden, at selv om hr. Kim Andersen og jeg er uenige, har vi måske lidt en fælles undren over SF's tilgang til lige præcis de her to beslutningsforslag.
Morten Homann (SF), 2004-02-26:
Jeg stiller mig knap så fortrøstningsfuld over for vejstøjsproblemernes løsning som miljøministeren, regeringspartierne og Dansk Folkeparti, al den stund at hvis man ikke vil sikre dels en forpligtende, langsigtet plan for, hvordan vi kan afhjælpe generne for de mest støjramte boliger, dels sikre egentlig bindende grænseværdier, efterlader man en usikkerhed og efterlader også nogle alvorlige støj- og sundhedsproblemer hos de mennesker, det drejer sig om.
Flemming Oppfeldt (V), 2004-02-25:
Endelig foreslår Det Radikale Venstre, at traumatiserede flygtninge under 50 år skal have ret til kontanthjælpsniveauet, men også her står Det Radikale Venstre over for et nyt problem, nemlig at der faktisk er flygtninge, som kan tage et arbejde i forbindelse med deres traumebehandling.
Thomas Adelskov (S), 2001-10-24:
Nu er jeg jo opmærksom på, at Det Konservative Folkeparti gerne ser privat foretagsomhed styrket, men det undrer mig, at Det Konservative Folkeparti ikke også som os andre har læst aviser og fået forelagt historier om og eksempler på, at en sofa, som er gammel og står henne i hjørnet, kan koste
Sophie Hæstorp Andersen (S), 2026-02-05:
Hvis vi helt konkret tager det sidste, må vi jo konstatere, at rigtig mange af de sager på socialområdet, der ender i Ankestyrelsen, skyldes lovgivningen om hjælpemidler, altså at der er et afgrænsningscirkulære, det for kommunerne og sagsbehandlerne er svært at hitte rundt i og hjælpe borgerne.
Knud Erik Kirkegaard (KF), 2001-04-04:
Men jeg er temmelig overbevist om, at hvis der er et større antal, der falder ud af dagpengesystemet, er det næppe på grund af aktiveringssystemet, og hvis det alligevel skulle være tilfældet, er jeg også overbevist om, at det ikke er på grund af manglende kvantitet, men snarere på grund af manglende kvalitet. Vi har et klart løfte fra arbejdsministeren om, at der bliver gjort, hvad gøres kan for at hjælpe de pågældende i gang med et ordinært arbejde inden den 1. januar.
Søren Egge Rasmussen (EL), 2017-11-02:
Der sættes en tyk streg under de behov, som Enhedslisten har gjort opmærksom på i årevis – behovet for en certificeringsordning for tolke, for et offentligt tilgængeligt tolkeregister og for gode uddannelser af tolke på de vigtigste flygtninge- og indvandrersprog.
Mette Frederiksen (S), 2021-11-09:
Jeg er som statsminister ikke selv involveret i Statsministeriets dialog med Minkkommissionen – sådan bør det i øvrigt også være – men Statsministeriet har imidlertid oplyst, at den udlægning af forløbet, som bliver antydet – eller faktisk påstået – her i Folketingssalen, altså at Statsministeriet skulle have ignoreret Minkkommissionen eller ikke svaret på henvendelser, er forkert.
Peter Kofod (DF), 2018-12-18:
Og jeg ser i øvrigt frem til udvalgsarbejdet om det her lovforslag, for jeg kan forstå, at der er en meget stor forskel på, sådan som jeg har læst det, om de er forladte eller bagladte, og det skulle så åbenbart have betydning, ligesom det skulle have betydning, om kanonerne rent faktisk kan skyde noget, eller om de kun kan sige bum, og at der skulle være en definitionsforskel på det her og så industrikanoner og appelsinkanoner.
Line Barfod (EL), 2003-05-15:
De vælgere, der måtte have stemt på Dansk Folkeparti i tillid til, at Dansk Folkeparti, når de blev valgt ind i Folketinget, så ville gøre, hvad de kunne for at ændre på en ordning, som man inden valget havde sagt, man var imod, må have god grund til at føle sig snydt nu, hvor Dansk Folkeparti siger: Jamen vi vil alligevel ikke ændre på det, tværtimod vil vi nu selv være med til at dele ud fra sukkerskålen.